recursal/SuperWikiNEXT-32B huggingface dataset:
**שעון אטומי אופטי** הוא שעון אטומי רגיל, מלבד העובדה שהוא משתמש בלייזר ובמסרק תדרים במקום גלי מיקרו ומונה שבהם משתמשים בשעון אטומי. כמו כל שעון אטומי אחר, הוא מורכב ממתנד (קוורץ), ממונה וממערכת משוב עצמי, העוזרת לשעון לתקן את עצמו במקרה של פגיעה או אי-דיוק מצד אחד המרכיבים שלו.

הפיתוח של מסרק התדרים ושל מעבר מגלי מיקרו לגלי אור בטווח אופטי זיכה את ג'ון הול ותיאודור הנש בפרס נובל לפיזיקה לשנת 2005.

מרכיבי השעון
------------

השעון מורכב ממספר רכיבים שונים:

* לייזר פולסים – לייזר הפולט אור בהפרעות בודדות, קצרות ויחסית חזקות. הלייזר מכוון לתדר המעבר הקוונטי של האלקטרונים באטום.
* גביש קוורץ – המתנד. הוא מחובר במעגל סגור למונה וללייזר. בעל מערכת משוב עצמית המבוססת על התכונות הפיאזואלקטריות, הפעלת לחץ גורמת ליצירת מתח חשמלי, של הקוורץ.
* מונה – מכשיר הקולט את הלייזר ואחראי להעברת פולס חשמלי לקוורץ אם התדר שונה במקצת, כדי שהתדר יחזור לתפקודו המקורי ויתקן את השגיאה בלייזר.

הדרך לפיתוח השעון
-----------------

בשביל לפתח שעון זה היה הצורך בטכנולוגיות חדשות, כמסרק התדרים וסריגים אופטיים. מכשול מרכזי בפיתוח שעון אטומי אופטי היה הקושי שיש במדידה ישירה ומדויקת של תדרים אופטיים. בעיה זו נפתרה בעזרת לייזר פולסים במהוד אופטי שיינעל על התדר של האטום.

נעילה – שינוי תדר המתנד על ידי שינוי הטמפרטורה, יצירת שדה חשמלי ובדיקה של תגובת האטום; אם האטום מגיב ויש מעבר קוונטי באלקטרונים, ניתן לדעת שהתדר נכון.

התדרים שיוצרים התאבכות בונה במהוד צריכים להיות כפולה שלמה של תדר בסיסי. לייזר יכול להציג תחום נרחב של תדרים שונים בבת אחת, שניתן להציגם כמטוטלות, ושכולם כפולה שלמה של תדר בסיסי, ולכן לאחר זמן המחזור של התדר הבסיסי כל ה"מטוטלות" יתנדנדו ביחד, וזה מתבטא כפולס. את התדרים האלו ניתן לייצג כגרף שנראה כמו מסרק, ומכאן השם "מסרק תדרים".

המרחק בין "שיני" המסרק הוא התדר הבסיסי. "גלגל השיניים" יכול לחלק למספרים גבוהים בכל פעם, ולכן אם התדר של אחת מהמטוטלות יינעל לתדר האטום, ניתן יהיה לספור ולחשב אותו ביתר קלות על ידי מסרק תדרים. במקום שהאטומים יתנדנדו בתדר של 9,192,631,770 פעמים בשנייה, שזהו התדר של גלי מיקרו, כמו בשעון אטומי רגיל, האטומים בשעון אטומי אופטי מתנדנדים בקצב של כ-5\*10^15 פעמים בשנייה. ככל שטכנולוגיה זו "מפלחת" את השנייה לפרוסות דקות יותר, כך גובר דיוק השעון.

שימושי השעון
------------

צוותי מחקר רבים מנסים להפוך את השעון האטומי האופטי לשמיש במטרה להכניס אותם לתחנות קרקע לווייניות, ובעתיד גם ללוויינים וחלליות. בלוויינים יש שעונים אטומיים, וכל כמה זמן הלוויינים שולחים אותות זמן אחד לשני, ועל ידי הפרשי הזמנים ומיקום הלוויינים ניתן לדעת את המיקום של חפץ כלשהו, כמו בשימוש במערכת ה-GPS. ככל שהשעון יהיה יותר מדויק- כך גם מיקום החפץ יהיה יותר מדויק, עד לרמת דיוק של סנטימטרים ואף מילימטרים.
**תסמונת הווריד הנבוב העליון** (באנגלית: **Superior Vena Cava Syndrome**, בראשי תיבות: **SVCS**) הוא מצב קליני בו מתרחשת חסימה של הווריד הנבוב העליון עם ירידה חריפה בהחזר הוורידי של דם מהראש, הצוואר והגפיים העליונות. מרבית המקרים מתרחשים לאור גידולים ממאירים, כגון סרטן הריאה, המהווה את מרבית הסיבות מתוך כלל מקרי הסרטן, לימפומה וכן גידולים מפושטים ששלחו גרורות. סיבות נוספות אשר עלולות להביא לתסמונת זו, כוללות שימוש בהתקנים תוך ורידיים, כגון: צנתר וריד מרכזי, חלק ממערכת ההפעלה של קוצב לב ודפיברילטורים ועוד. כל אלו עלולים להוביל לחסימה ואף הפכו בשנים האחרונות לסיבה שכיחה יותר לחסימה (ההערכה היא שמדובר בכ-40% מן המקרים של תסמונת הווריד הנבוב העליון). סיבות נדירות יותר כוללות היווצרות של פקיק, הגדלה של בלוטת התריס, מחלת בכצ'ט והיסטופלסמוזיס, גידולים שפירים שונים ועוד.

סימנים קליניים
--------------

* התנפחות של הפנים והצוואר, בעיקר מסביב לעיניים
* קוצר נשימה
* שיעול
* צרידות
* נפיחות של הלשון
* דימום מהאף או מהפה, וכן גודש באף
* סחרחורות וסינקופה
* קושי בבליעה (דיספאגיה)

התכופפות קדימה או שכיבה יכולים להחמיר את הסימפטומים, ולעיתים ניתן להפיק את ה- Pemberton's sign: סימן זה מקושר באודם בפנים, הרחבת ורידי צוואר וורידים שטחיים של הראש, ועליה בלחץ של ורידי הצוואר. סימן זה מקושר גם התפתחות של סטרידור, כתוצאה מהרמת שתי זרועות המטופל מעל הראש באופן סימולטני, גבוה ככל האפשר. 

ניתן להבחין בוורידי צוואר מורחבים ובכיחלון, כמו גם בצקת ונפיחות של הפנים, הזרועות והחזה. במצבים חמורים ניתן היה לראות בלט של העיניים ובצקת של הלשון ואף ירידה כללית במצב ההכרה. לרוב מדובר במצב שהולך ומחמיר, אלא אם מתפתחת רשת של כלי דם קולטרליים המביאים לניקוז החסימה מסביב. לעיתים נדירות מתפתחות דליות בוושט כתוצאה מהלחץ והחסימה. דימום מדליות אלו מרמז על סיבוך מאוחר ממצב כרוני של חסימת הווריד הנבוב העליון.

אבחנה
-----

האבחנה של חסימת הווריד הנבוב העליון היא על בסיס קליני, משמע, בהתאם לתלונות ולתסמינים אותם מציגים המטופלים ועל ידי בדיקתם. בצילום חזה ניתן לעיתים לראות הרחבה של בית החזה (המדיאסטינום, החלק שבין הריאות) העליון, עם שכיחות גבוה יותר בצד הימני. ב-CT ניתן לראות באופן מדויק יחסית את האנטומיה של בית החזה וכתוצאה מכך את העדות לחסימה עצמה. 

תפליט פלאורלי קיים אצל רבע מן החולים והוא ברובו מכיל נוזל לימפטי ובעל אופי אקסודטיבי (עשיר בחלבונים).

טיפול
-----

הטיפול בתסמונת הווריד הנבוב העליון תלוי בגורם לחסימה. כך למשל, במידה והסיבה היא לימפומה, ניתן לתת סטרואידים אשר יכולים להיות יעילים בצמצום המסה הלוחצת. במידה ומדובר בסרטן ריאה מסוג מסוים (NSCLC) או בגידולים ששלחו גרורות, ניתן לטפל באמצעות קרינה, ובמקרים אחרים הטיפול יעשה באמצעות כימותרפיה. 
במידה ויש חסימה של דרכי האוויר מדובר במצב חירום ויש לטפל באופן דחוף. 
מאחר שבחלק מן החולים התסמונת עלולה לחזור יש צורך בהשתלת תומכנים (סטנטים) שימנעו את החסימה. 

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph795908

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.

קישורים חיצוניים
----------------

ויקישיתוף מדיה וקבצים בנושא **תסמונת הווריד הנבוב העליון** בוויקישיתוף
**איגואנת סלעים** (שם מדעי: *Cyclura*) הוא סוג של קשקשאים ממשפחת האיגואניים החיים רק באיים הקריביים באקלים טרופי.

איגואנות אלה בעלות גוף גדול ומשוריין בקשקשים גרמיים וקשים והם בעלי קרומי עור מתחת לסנטר ובעלי עורף קוצני. הגוף מעוטר בקוצים לאורך הגב והזנב השרירי וצבעם דומה לצבעי הסלעים בהם הם חיים ויכול להיות בצהוב, כתום, חום כהה ושחור.

האיגואנות פעילות במשך היום במנוחה על הסלעים או הענפים. הם ניזונים מצמחייה יבשתית, מקקטוסים ומעשבים אך גם יכולים לטרוף חרקים ויצורים קטנים נוספים וכן יאכלו נבלות.

מיון
----

* סוג **איגואנת סלעים** (*Cyclura*)
	+ מין *Cyclura carinata*
	+ מין *Cyclura collei*
	+ מין איגואנה קרנפית (*Cyclura cornuta*)
	+ מין *Cyclura cychlura*
	+ מין איגואנה כחולה (*Cyclura lewisi*)
	+ מין איגואנה קובנית (*Cyclura nubila*)
	+ מין *Cyclura pinguis*
	+ מין *Cyclura ricordi*
	+ מין *Cyclura rileyi*

קישורים חיצוניים
----------------

ויקישיתוף מדיה וקבצים בנושא **איגואנת סלעים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |
**איגוד הבמאיות והבמאים** הוא עמותה ציבורית לקידום פיתוח היצירה המקומית במדינת ישראל. האיגוד הוקם על מנת לקדם את הבמאים ולהגן על זכויותיהם, והוא מעניק שירותי דין, הטבות וייעוץ כללי לחבריו. הוא פועל לשיפור התגמול ליוצרי הקולנוע והטלוויזיה בארץ. האיגוד מונה כיום כ-500 חברים.

יו"ר איגוד הבמאיות והבמאים היא לימור פנחסוב.

גולת הכותרת של מאבקי האיגוד היא חקיקת חוק הקולנוע, התשנ"ט-1999, שהסדיר את השקעת המדינה בקולנוע הישראלי על כל ענפיו השונים: קרנות תמיכה בסרטים, פסטיבלי קולנוע, בתי ספר לקולנוע וכו'. פריחת הקולנוע הישראלי של השנים האחרונות היא פועל יוצא של חקיקת החוק. אולם גם לפניו ואחריו ניהל האיגוד שורה של מאבקים עקרוניים שהסתיימו בהצלחה.

הפעילויות האחרונות של האיגוד כללו: משלחת רשמית של חברי איגוד לירדן, העברת תמלוגים לראשונה ל-35 במאים על שידור בערוץ ישראל 10, הכרה של פקודת מס הכנסה במיסוי רב שנתי לבמאים ותסריטאים וכמו כן החתמת 584 יוצרים לשביתה אפשרית אל מול גופי השידור בעניין התמלוגים.

בעקבות מאבק שנמשך כמה שנים, הצליח האיגוד לשנות את חוק זכויות היוצרים אשר יזם משרד המשפטים. משרד המשפטים הביא להצבעה נוסח מתוקן לסעיף 35 לחוק זכות יוצרים החדש, אשר נוסח במהלך הדיונים בין משרד המשפטים ליוצרים השונים בשיתוף עו"ד אהרן נחומי ועו"ד מיכאל ספרד מחברת תל"י בו צוין: "ביצירה שנוצרה לפי הזמנה, הבעל הראשון של זכות היוצרים בה, כולה או חלקה, הוא היוצר, אלא אם הוסכם אחרת בין המזמין והיוצר, במפורש או במשתמע".

עד סוף שנת 2010 התקיימו איגוד התסריטאים ואיגוד הבמאיות והבמאים כגוף משותף, איגודי הבמאים והתסריטאים בישראל. בינואר 2011 נפרדו דרכיהם ושני האיגודים יצאו לדרך חדשה.

קישורים חיצוניים
----------------

* 

* אתר האינטרנט הרשמי של איגוד הבמאיות והבמאים
* אודות האיגודים - היסטוריה והישגים

הערות שוליים
------------

1. ↑  איגוד הבמאיות והבמאים, באתר "גיידסטאר ישראל"
2. ↑  מרב יודילוביץ', תחילתה של ידידות מופלאה, באתר ynet, 26 ביוני 2006
3. ↑  הישג ליוצרים: מס הכנסה יכיר במיסוי רב שנתי לבמאים ותסריטאים, באתר איגוד התסריטאים, 31 במאי 2015
**איגוד ההתעמלות בישראל** הוא הגוף האמון על פעילות ענפי ההתעמלות השונים.

סמלילו הקודם של האיגוד

פעילות
------

תחת כנפי איגוד ההתעמלות פעילים הענפים האולימפיים טרמפולינה אולימפית, התעמלות אומנותית לבנות, התעמלות מכשירים לבנים ובנות, וכן הענפים פס אקרובטיקה, אקרובטיקה, התעמלות אירובית ומסלולי פעילות עממיים. בענף פעילים אלפי ספורטאים צעירים מכל רחבי ישראל, אשר עוסקים בענף ברמות שונות.

מטרות האיגוד הן לפתח ולקדם את ענפי ההתעמלות בישראל, לרכזם ולנהלם, זאת על ידי קביעת תקנות ונהלים, יישום חוקים של איגוד ההתעמלות העולמי (fig), ארגון תחרויות ומפעלי ספורט, ארגון של נבחרות ישראל בענפים השונים.

באיגוד חברות אגודות הספורט שעוסקות בענף, והוא מוציא לאור פרסומים ועיתונות מקצועית בתחום, ויוזם השתלמויות עבור כל העוסקים בענף, ספורטאים, מאמנים ושופטים.

מבנה האיגוד מורכב מיו"ר, חברי הנהלה, ועדת ביקורת, ועדה לקשרים בינלאומיים, סמנכ"ל, ויו"ר עבור כל אחת מחמש הוועדות המקצועיות בתחומים אותם האגודה מרכזת, וכן מנהלי נבחרות של שלושת התחומים בהם קיימות נבחרות המייצגות את ישראל בתחרויות בינלאומיות (התעמלות אמנותית, התעמלות מכשירים בנים ובנות).

אירועי ספורט בינלאומיים שאיגוד ההתעמלות הישראלי אירח:

* אליפות אירופה ה-32 בהתעמלות אומנותית, שהתקיימה בחולון בשנת 2016.
* אליפות אירופה באקרובטיקה שהתקיימה בחולון בשנת 2019.

קישורים חיצוניים
----------------

* 

* אתר האינטרנט הרשמי של איגוד ההתעמלות בישראל
* איגוד ההתעמלות בישראל, ברשת החברתית פייסבוק

* איגוד ההתעמלות בישראל, ברשת החברתית אינסטגרם
* איגוד ההתעמלות בישראל, באתר "גיידסטאר ישראל"
**איגואנת סנטה פה** (שם מדעי: ***Conolophus pallidus***) היא מין של איגואנה מהסוג קונולופוס האנדמית לאי סנטה פה (אנ') שבאיי גלאפגוס. היא קרובה לסוג של האיגואנה הוורודה ושל האיגואנה המצויצת החיה באיי גלאפגוס, ובעבר הייתה תת-מין שלה שלבסוף הופרד בגלל הבדלים מולקולריים. איגואנה זו גם בהירה יותר מהאיגואנה המצוייצת.

מאפיינים
--------

אורך האיגואנה 0.91 מטר ומשקלה עד 11 קילוגרם. היא בעלת גוון קרם עם זרועות חומות, ולאורך הגוף מהעורף עד הזנב רצועת קוצים קטנים. הלסת מוארכת מעט יותר מלסת האיגואנה המצויצת ומותאמת לאכילת קקטוסים. האיגואנה נחה על סלעי לבה ביום, מתחממת בשמש ובלילה היא נכנסת למאורות כדי לשמור על חום גופה המשתנה.

האיגואנה דומה ומתנהגת כמו האיגואנה המצויצת, והיא בעלת יחסי סימביוזה עם פרושי דרווין הניזונים מטפילים וחרקים על גופה. היא ניזונה מצמחייה ומעלים, אך גם מחרקים, נדלים ומנבלות. הם מקבלות את המים שלהם מהקקטוס האנדמי *Opuntia galapageia* המהווה 80% ממזונה. בעונה הגשומה הם שותות מגשמים וניזונות מפריחה של פרחי *Portulaca*.

קישורים חיצוניים
----------------

ויקישיתוף מדיה וקבצים בנושא **איגואנת סנטה פה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  איגואנת סנטה פה באתר הרשימה האדומה של IUCN
**איגוד הנשק הלאומי של ספרד** (בספרדית: La **Asociación Nacional del Arma de España**; בראשי תיבות: **ANARMA**) הוא ארגון ללא מטרות רווח הפועל לייצוג בעלי נשק קל בספרד, בעיקר ספורטאים, ציידים ואספני נשק חם וקר (תחום נפוץ מאוד במדינה זו). מכיוון שהחוק הספרדי אינו מאפשר רישוי עבור נשק להגנה עצמית, אלא במקרים יוצאי דופן, רבים הם אזרחי המדינה שברשותם כלי נשק ארוכים בעיקר ע"ב רישוי ציד, כך שמרבית משאבי האיגוד מופנים להגנה על זכויות אזרחים אלה. יש לציין שרישוי ציד בסיסי מאפשר בעלות על עד שישה רובי ציד ושישה רובים בקוטר 22 ("טוטו"), וקל יחסית להשיגו, בעוד שרישוי ציד מתקדם מאפשר גם בעלות על 12 רובים נוספים בקטרים גדולים. בניגוד לישראל, רובי אוויר אינם מצריכים רישוי נשק, ומעטים מבעליהם מאוגדים אלא אם ברשותם כלי נשק נוספים.

בהיות ספרד חברה באיחוד האירופאי, האיגוד מהווה חוליה מקשרת עם מוסדות אירופאים שונים, בין היתר הוא חבר קבע בקרן האירופאית לאספנות נשק (FESAC). אחת ממטרותיו המוצהרות הנה "לוודא שהחקיקה הספרדית בנושא נשק עולה בקנה אחד עם הנורמות האירופאיות". מטרה נוספת היא הגנה על המורשת הלאומית, אותה הוא מגדיר החל מכלי נשק מתוצרת מקומית (כגון אסטרה, סטאר או סארסקטה) וכלה בבעלי מלאכה המתפרנסים מייצורם, כגון אומני יציקת חרבות, מקצוע ההולך ונכחד בספרד ובכלל.

היסטוריה
--------

איגוד הנשק הספרדי נוסד בשנת 2003, במקור על מנת לתת מענה להצעת חוק שתכליתה הייתה הכנסת מגבלות יתר לחקיקה. אולם לאחר שלא הובאה בפני הפרלמנט, איבד האיגוד מכוחו עד להקפאה כמעט מוחלטת של פעילותו.

ב-2010 הוא נחנך מחדש במתכונת שונה, גם הפעם לאחר שהממשלה התכוונה להוביל לחקיקה מצמצמת. בניגוד לפעם הקודמת, הצעת החוק כן הגיעה לקריאה טרומית. מעורבותו של איגוד זה ואחרים הביאה לאימוץ נוסח מרוכך בהרבה, שכמעט ולא פגע בקולקטיב הציידים והספורטאים.

ב-2011 איגוד הנשק הספרדי היה הכוח המניע נגד הצעת חוק נוספת, הפעם בנושא תחמושת ומוצרי פירוטכניקה, צעד שהביא להקפאה מוחלטת של יוזמה זו.
התערבות זו הביאה לעליה בפופולריות שלו בקרב בעלי הנשק במדינה. כיום, בין היתר, האיגוד מנהל קשרים עם ארגונים בינלאומיים שונים, כגון איגוד הרובאים האמריקאי (NRA).

ב-30 באפריל 2012 האיגוד צורף כחבר מן המניין באיגוד הבין-לאומי להגנה על זכויות נשק אזרחי (IAPCAR).

ארגונים מקבילים במדינות אחרות
-----------------------------

* ארצות הבריתארצות הברית: איגוד הרובאים הלאומי
* קנדהקנדה: ארגון הרובאים הריבוני הקנדי

קישורים חיצוניים
----------------

* 

* אתר האינטרנט הרשמי של איגוד הנשק הלאומי של ספרד
* איגוד הנשק הלאומי של ספרד, ברשת החברתית פייסבוק

* איגוד הנשק הלאומי של ספרד, ברשת החברתית טוויטר
אוויר המגיע משמאל מתרוקן מלחות, חוצה את הפסגה, ומתחמם כתוצאה מאפקט פן בצדו הימני של ההר.
**רוח פֶן** או **אפקט פֶן** (Föhn) היא רוח יבשה הנושבת במורד מדרון צל גשם בצד הנגדי למשב האוויר. רוח זו נובעת מהתחממות אדיאבטית של אוויר אשר התרוקן מלחות במדרון הפונה אל הכיוון שממנו בא האוויר. כתוצאה משיעורי מפל אדיאבטיים שונים של אוויר יבש לעומת אוויר לח, הרוח גורמת לשלבי המדרון בצד צל הגשם להיות חמים יותר מהשלבים המקבילים להם בצדו השני של ההר. הטמפרטורה של רוחות פן יכולה להגיע לכדי 30°C תוך מספר שעות. ההשפעה של רוח פן בולטת במרכז אירופה, אשר נהנה מאקלים חם יותר בשל רוח פן שנוצרת מהרי האלפים הדרומיים שכלפיהם נושבת רוח מהים התיכון. הרי האלפים הם גם מקור השם "פן", שבא מגרמנית ונגזר מהמילה הלטינית favonius – רוח מערבית מתונה.

החום והיובש בצד צל הגשם מתקיימים משום שאוויר חם לח עולה בצורה אורוגרפית אל מעבר לפסגת ההר או רכס ההרים, ואז בשל הירידה בלחץ האטמוספירי עם העלייה בגובה, האוויר מתרחב ומתקרר אדיאבטית בשיעור מפל יבש עד לנקודה שבה הוא מגיע לנקודת הטל האדיאבטית. בהגיעו לנקודת הטל האדיאבטית, אדי המים באוויר מתחילים להתעבות, תוך ששחרור חום כמוס מההתעבות מאט את השיעור הכולל של ההתקררות האדיאבטית של האוויר לשיעור מפל אדיאבטי ברווי בעוד הוא ממשיך לעלות. ההתעבות מלווה על פי רוב במשקעים בפסגת ההר ובמדרונו הפונה למשב האוויר. כאשר האוויר יורד במדרון הנגדי, הוא מחומם באמצעות דחיסה אדיאבטית בשיעור מפל אדיאבטי ליבש. מאחר שהאוויר איבד את מרבית תכולת האדים המקורית בו, אותו אוויר יורד יוצר אזור צחיח בצד המנוגד למשב האוויר הראשוני.

רוח פן גורמת להפשרה מהירה של שלגים, הן בשל הטמפרטורות הגבוהות יותר בצד צל הגשם והן בשל יובש האוויר. הרוח נודעה כמקשה על מטפסים על הרי האלפים, במיוחד על פסגת האייגר שהטיפוס עליו קשה ממילא. כמו כן, רוח זו קשורה בהתפשטות מהירה של שרפות ענק בשטח פתוח, דבר ההופך אזורים החשופים לרוח זו להיות מועדים לשריפות.

ראו גם
------

* רוח צ'ינוק

קישורים חיצוניים
----------------

ויקישיתוף מדיה וקבצים בנושא **רוח פן** בוויקישיתוף
* רוח פן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007538565305171
* BnF: cb120648910 (data)
* GND: 4154931-4
* HDS: 007777
* LCCN: sh85049627

 |
"A Dream Within a Dream" הוא שיר מאת המשורר והסופר אדגר אלן פו אשר פורסם לראשונה ב-1849. השיר פורסם לראשונה בכתב העת הספרותי,The Flag of Our Union, במהדורה שפורסמה ב-31 במרץ בשנת 1849.

ההדפסה הראשונה של השיר

השיר
----

תוכן השיר:

Take this kiss upon the brow!  

And, in parting from you now,  

Thus much let me avow—  

You are not wrong, who deem  

That my days have been a dream;  

Yet if hope has flown away  

In a night, or in a day,  

In a vision, or in none,  

Is it therefore the less gone?  

All that we see or seem  

Is but a dream within a dream.  

  

I stand amid the roar  

Of a surf-tormented shore,  

And I hold within my hand  

Grains of the golden sand—  

How few! yet how they creep  

Through my fingers to the deep,  

While I weep—while I weep!  

O God! can I not grasp  

Them with a tighter clasp?  

O God! can I not save  

One from the pitiless wave?  

Is all that we see or seem  

But a dream within a dream?

מבנה השיר
---------

השיר מורכב מ-24 שורות המחולקות לשני בתים. 11 מן השורות הן בבית הראשון וה-13 האחרות בבית השני. שני הבתים מסתיימים עם כמעט אותן שתי השורות (פרט להבדל מעטים).

בנוסף, השיר מכיל חריזה אופיינית הנבדלת מבית לבית.

משמעות
------

השיר שואל על האופן בו ניתן להבדיל בין מציאות לבדיון בכך שהוא שואל אם הכל זה רק חלום בתוך חלום. בכך הוא מתייחס לתופעה אופיינית בה לאחר ההתעוררות מהחלום ישנו חלום נוסף.

תרגום לעברית
------------

לשיר מספר תרגומים לשפה העברית. בין היתר על ידי המתרגמת לאה נאור והמתרגם ראובן וימר.

התייחסויות
----------

לשיר יש מחוות ועיבודים רבים. בכללם:

* שם סיבוב ההופעות, Dream Within a Dream Tour של זמרת הפופ, בריטני ספירס, מבוסס על השיר.
* האלבום, Tales of Mystery and Imagination, של להקת הרוק המתקדם, The Alan Parsons Project, פותח במחווה אינסטרומנטלית לשיר. גרסת 1987 לאלבום כוללת הקראה של השיר מאת במאי הסרט הידוע, האזרח קיין, אורסון ולס.
* האלבום, A Secret Wish, של להקת הסינת'פופ הגרמנית, Propaganda, כולל את הרצועה "Dream Within a Dream" הכוללת את השיר מלווה בליווי מוזיקלי נרחב.
* האלבום, Birdland, של להקת הרוק הבריטית, היארדבירדס, כולל עיבוד מוזיקלי של השיר.

קישורים חיצוניים
----------------

ויקישיתוף מדיה וקבצים בנושא **A Dream within a Dream** בוויקישיתוף
* חלום בתוך חלום (אדגר אלן פו) תרגום השיר באתר המתרגמת לאה נאור.
* ניתוח של השיר (באנגלית) באתר GraAdeSaver.

הערות שוליים
------------

1. ↑  Edgar Allan Poe’s Writings in the Flag of Our Union באתר של The Edgar Allan Poe Society
of Baltimore
2. ↑  A Dream within a Dream באתר ויקיציטוט
3. ↑  Dream within a Dream באתר מעריצים בריטי של הזמרת

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 241b4afd-c485-4d7f-9ba8-8985408d4933

 |
**ויקטור ז'דנוביץ'** (ברוסית: **Виктор Францевич Жданович**; ‏27 בינואר 1938) הוא סייף עבר סובייטי. אלוף אולימפי בעל 3 מדליות מהן כולם זהב וכן אלוף עולם בעל 3 מדליות זהב. בנוסף לכך ז'דנוביץ' זכה באליפות ברית המועצות מספר פעמים.

ביוגרפיה
--------

ז'דנוביץ' נולד בלנינגרד. הוא החל להתאמן בסייף בגיל 15. בשנת 1963 הוא סיים את לימודיו במכון לספורט בלנינגרד והוסמך למאמן. לאחר סיום ההופעות ז'דנוביץ' היה מאמן ראשי בסיף של אגודת ספורט "דינמו" ובשנים 1977-1987 היה ראש נבחרת ברית המועצות ברומח.

אולימפיאדות
-----------

בשנת 1956 ויקטור ז'דנוביץ' נכלל בנבחרת האולימפית של ברית המועצות השתתפה במשחקי מלבורן. בחצי גמר הנבחרת הפסידה לנבחרת הונגריה ולכן חזרה ללא מדליות.

בשנת 1959 התגבשה נבחרת ברית המועצות בה בנוסף לז'דנוביץ' היו מארק מידלר, יורי סיסיקין, הרמן סבשניקוב ויורי רודוב. נבחרת זו זכתה באותה שנה אליפות העולם (זכתה עוד מספר פעמים עד לשנת 1963). בשנת 1960 היא הגיעה לאולימפיאדת רומא וזכתה בתחרות הקבוצתית. בנוסף לכך, ז'דנוביץ' זכה בתחרות אישית וקיבל מדליית זהב נוספת. ז'דנוביץ' היה סייף סובייטי ראשון שזכה במדליית זהב אישית בתחרות עולמית.

גם באולימפיאדת טוקיו הנבחרת בהרכב דומה זכתה בתחרות קבוצתית. בתחרות אישית ז'דנוביץ' הפסיד בחצי גמר.

קישורים חיצוניים
----------------

* ויקטור ז'דנוביץ', באתר olympedia.org
**הדיוויזיה המוטסת ה-13** (באנגלית: **13th Airborne Division**) הייתה דיוויזיה מוטסת של צבא ארצות הברית במהלך מלחמת העולם השנייה.

היסטוריה
--------

הדיוויזיה הוקמה ב-13 באוגוסט 1943 במחנה מקאל, צפון קרוליינה, והועמדה תחת פיקודו של מייג'ור גנרל ג'ורג' וו. גרינר.

סמל הדיוויזיה היה חד קרן מכונף בצבע כתום וזהב על מגן כחול צי אולטרה. החד קרן מקושר באופן מסורתי ליכולות של ריפוי, אומץ וכוח.

בדצמבר 1943, גרינר הוחלף במייג'ור גנרל אלדרידג' ג'י צ'פמן, שכבר בלט במלחמת העולם הראשונה. לרמטכ"ל שלו מונה קולונל יו פ. האריס, שלימים הפך לגנרל 4 כוכבים. אף על פי שהייתה חלק מהארמייה המוטסת הראשונה של בעלות הברית באירופה, הדיוויזיה לא נטלה חלק בפעולה בזירה האירופית. הדיוויזיה התאמנה בצרפת והוקצתה לכמה פעולות, אותן לא ביצעה. אחת מהיחידות שלה, רגימנט הרגלים המוצנח ה-517, שהוקצה לדיוויזיה ב-1 במרץ 1945, לחם באיטליה, דרום צרפת ובארדנים לפני שצורף לדיוויזיה המוטסת ה-13. באוגוסט 1945 חזרה הדיוויזיה לארצות הברית לצורך פריסה מחדש לפני פריסה לאוקיינוס השקט. עם זאת, סוף המלחמה מנע את השימוש בה בזירת האוקיינוס השקט.

הדיוויזיה המוטסת ה-13 פורקה ב-25 בפברואר 1946. מטה הדיוויזיה הועבר לדיוויזיה המוטסת ה-82 שהוצבה בפורט בראג.

מפקדים
------

* ג'ורג' וו. גרינר (13 באוגוסט 1943 – נובמבר 1943)
* אלדריג' ג'י צ'פמן (נובמבר 1943 – 25 בפברואר 1946)

קישורים חיצוניים
----------------

ויקישיתוף מדיה וקבצים בנושא **הדיוויזיה המוטסת ה-13** בוויקישיתוף
* הדיוויזיה המוטסת ה-13 באתר ww2-airborne
**גן החיות אטיקה** (ביוונית: **Αττικό Ζωολογικό Πάρκο**) הוא גן חיות פרטי השוכן באחד מפרוורי אתונה, ספטה ביוון. גן החיות הוא ביתם של כ-2000 בעלי חיים המייצגים 400 מינים, והוא פתוח 365 ימים בשנה.

היסטוריה
--------

גן החיות אטיקה נוסד בשנת 2000. בהתחלה, הגן היה פארק ציפורים שהיה ביתם של 1,100 ציפורים מ-300 מינים שונים, וכך גם היה אוסף הציפורים השלישי בגדלו בעולם. 

עולם הזוחלים נוסף לגן החיות באפריל 2001, ואחריו נוסף לגן עולם החי ביוון ב-2002, התצוגה של הסוואנה האפריקאית הכוללת זברות וג'ירפות נוספה ב-2003, תערוכת החתולים והרחבת תצוגת הסוואנה האפריקאית נעשו ב-2004, ותערוכת הקוף נבנתה ב-2005. כלוב הברדלס, תערוכת סומליה ותערוכת השימפנזים והגיבונים נבנו ב-2008. 

בשנת 2010, נפתח בגן החיות דולפינריום, וקרנפים לבנים נוספו לתערוכה האפריקאית. 

בעלי חיים בגן החיות.
החתולים המנומרים של גן החיות כוללים אריות לבנים וטיגריסים, וכמו כן גם פנתרים שחורים ונמרים.

בשנת 2005, גן החיות החל להפעיל תוכניות להקמת דולפינריום וביתן עופות דורסים. בשנת 2010, גן החיות החל לעשות מופעים בדולפינריום המראה אריות ים ודולפינים.

חלק מן התוכניות העתידיות של גן החיות כוללות מוזיאון אבולוציוני שהתמקדותו העיקרית היא הדינוזאורים, וכן אקווריום ימי.

ביקורת
------

הדולפינריום החל לפעול ביוני 2010 עם הופעות של אריות ים ודולפינים. לכתחילה היו ארבעה דולפינים שנקנו מהמכון הימי הליטאי, ולאחר זמן נוספו שבעה דולפינים מאותו מכון. מפלגת הירוק היוונית, תבעה את גן החיות אטיקה בטענה של הרווחת כסף מרובה מהופעות הדולפינים. באפריל 2011, הוצא צו זמני על ידי בית המשפט המחוזי באתונה האוסר את הפעלת הדולפינריום. באוגוסט 2011, בית המשפט היווני הצהיר כי הוא לא ישפוט את המקרה. גן החיות פתוח כל יום מ-9:00 בבוקר ועד 18:30 בערב.

קישורים חיצוניים
----------------

ויקישיתוף מדיה וקבצים בנושא **גן החיות אטיקה** בוויקישיתוף
* 

* אתר האינטרנט הרשמי של גן החיות אטיקה

הערות שוליים
------------

1. ↑  Spoc Studio - Chris Ropokis, Ιστορία του Πάρκου, Ζωολογικό Πάρκο
2. ↑  היסטורית גן החיות
3. ↑  ראו הערה מס' 2
4. ↑  ראו הערה מס' 1
5. ↑  החלטת בית המשפט
6. ↑  Attica Zoo, ‏2023-04-06 (באנגלית)
**לוי פסבקין** (נולד ב-12 באפריל 1939) הוא אתלט-עבר ישראלי. אלוף ישראל בריצת 100 מטר ובריצת 200 מטר ושיאן ישראל בריצת 100 מטר. ייצג את ישראל באולימפיאדה (טוקיו 1964). בשנת 2001 זכה בעיטור מכבי ישראל.

ביוגרפיה
--------

פסבקין למד בית הספר העממי החיל. המורה לחינוך גופני ומאמן האתלטיקה מנחם קורמן הבחין בכישרונו בריצות קצרות והחל לאמנו באגודת מכבי תל אביב. בהמשך עבר להתאמן בהדרכתו של אברהם גרין, מאמן לאומי דאז. 

### 1962

באליפות ישראל שנערכה במכון וינגייט בסוף יוני 1962 זכה במדליית ארד, בריצת 100 מטר בתוצאה של 10.9 שניות, אחרי הרי קנה מהפועל ראשון לציון (10.8 שניות) ועמוס גרודז'ינובסקי ממכבי תל אביב (10.8 שניות)

### 1963

בתחרות שנערכה באצטדיון המכביה בתל אביב בפברואר 1963 זכה פסבקין במדליית זהב בריצת 100 מטר בתוצאה של 10.8 שניות. בתחרות שנערכה בתל אביב במאי אותה שנה הוא הישווה את השיא הישראלי של דוד טבק בריצת 100 מטר בתוצאה של 10.6 שניות.

### 1964

באליפות ישראל שנערכה בשנת 1964 זכה בשתי מדליות זהב, בריצת 100 מטר בתוצאה של 10.8 שניות ובריצת 200 מטר בתוצאה של 22.4 שניות. בתחרות שנערכה בליון שבצרפת בסוף אוגוסט הוא ניצח בריצת 100 מטר בתוצאה של 10.7 שניות. שבועיים לאחר מכן, בתחרות שנערכה באצטדיון המכביה בתל אביב בספטמבר אותה שנה הוא קבע בריצת 100 מטר תוצאה של 10.6 שניות.

#### אולימפיאדה

באולימפיאדת טוקיו (1964) סיים פסבקין במקום 63 בריצת 100 מטר בתוצאה של 11.1 שניות.

### 1967

באליפות ישראל שנערכה באצטדיון האוניברסיטה בירושלים בשנת 1967 זכה במדליית זהב בריצת 100 מטר בתוצאה של 11.2 שניות.

### 1968

באליפות ישראל שנערכה באצטדיון רמת גן ברמת גן בסוף יוני 1968 זכה במדליית כסף בריצת 100 מטר בתוצאה של 10.9 שניות, אחרי משה פרידמן מהפועל עמק חפר (10.7 שניות).

### לאחר הפרישה

לאחר פרישתו, פעל פסבקין במחלקת האתלטיקה של מכבי תל אביב, ובהמשך, התמנה לסגן יושב ראש איגוד האתלטיקה. בתפקיד זה, פעל קבות לאיתורם ולהעלאתם של אתלטים בכירים יהודים לארץ. בין אלה: אלכס אברבוך, חנה מיננקו וקונסטנטין מטוסביץ'.

שיאים אישיים
------------

* ריצת 100 מטר: 10.6 שניות (1963) **שיא ישראלי בעבר**. בתחרות שהתקיימה ביוגוסלביה בספטמבר 1964, קבע פסבקין ,בעזרת רוח גבית מעל המותר, תוצאה של 10.4 שניות.

קישורים חיצוניים
----------------

* לוי פסבקין, באתר olympedia.org
* אלופי ואלופות ישראל באתלטיקה באתר *gbrathletics* (באנגלית)

הערות שוליים
------------

1. ↑  תנועת מכבי ישראל
2. ↑  ברוך שינברג, 5 שיאים ארצים באליפות ישראל באתלטיקה, דבר, 1 ביולי 1962
3. ↑  ברוך שיינברג, תוצאה טובה משיא הנוער ב-1500 מ' ו-10.8 ש' ב-100 מ' - באתלטיקה קלה, דבר, 3 בפברואר 1963
4. ↑  פסבקין גמא בצרפת ב-100 מטר ב-10.7 ש', דבר, 1 בספטמבר 1964
5. ↑  יעקב פתאל, פסבקין רץ 100 מ' ב-10.6 שניות, דבר, 14 בספטמבר 1964
6. ↑  דני מילין, השגים חלשים והשתתפות דלה בתחרויות אליפות ישראל באתלטיקה-קלה בבירה, דבר, 3 בדצמבר 1967
7. ↑  יעקב פתאל, אסתר שחמורוב - תקוה גדולה שאכזיבה בגלל מאמנה, דבר, 30 ביוני 1968
8. ↑  
	* 50 התוצאות הטובות בכל הזמנים - ריצת 100 מטר באתר איגוד האתלטיקה בישראל
9. ↑  ישראל פז, פסבקין רץ 100 מ' בתוצאה של 10.4 שניות, באתר על המשמר, ‏09.09.1964

|  משלחת ישראל לאולימפיאדת טוקיו (1964)  |
| --- |
| אתלטיקה **אתלטיקה** | גדעון אריאל • עמוס גלעד • מיכל למדני • מרים סידרנסקי • לוי פסבקין |
| קליעה **קליעה** | מקסים כהן • נחמיה סירקיס • חנן קריסטל |
| שחייה **שחייה** | אברהם מלמד • גרשון שפע |
הרוזן **ויריך פיליפ פון דאון** (בגרמנית: **Wirich Philipp von und zu Daun**;‏ 19 באוקטובר 1669 - 30 ביולי 1741), היה גנרל-פלדמרשל אוסטרי בצבא הקיסרי, אשר לחם במלחמת הירושה הספרדית, ואביו של לאופולד יוזף פון דאון.

ביוגרפיה
--------

פון דאון נולד ב-19 באוקטובר 1669 בווינה, לרוזן וילהלם פון דאון, שהיה גם הוא גנרל-פלדמרשל בצבא הקיסרי. הוא שירת במלחמת הירושה הספרדית תחת פיקודו של הנסיך אויגן מסבויה והצליח מאוד בהגנה על טורינו בשנת 1706, ולאחר מכן הוא גם הטיל מצור וכבש את גאטה ב-30 בספטמבר 1707. בשנת 1710 הוא קיבל את התואר נסיך טאנו.

לאחר המלחמה, בשנת 1713 מונה פון דאון לאוסטרי הראשון שכיהן כמשנה למלך בנאפולי. בשנת 1718 הוא נחל תבוסה בקרב מילאצו הראשון במהלך מלחמת הברית המרובעת, כאשר ספרד פלשה לסיציליה.

מפברואר עד אוקטובר 1725 היה פון דאון המושל ההבסבורגי בארצות השפלה האוסטריות, כממלא מקום, עד לבואה של המושלת החדשה, מריה אליזבת, ארכידוכסית אוסטריה, אחותו של קרל השישי, קיסר האימפריה הרומית הקדושה. פון דאון ערך רפורמות לשיפור המצב, לאחר ניהולו הכושל של קודמו, הרקול-לואי טורינטי, מרקיז פריה, ושילב את כוחות הצבא הבלגי בתוך הצבא הקיסרי.

בין השנים 1725–1736 הוא כיהן כמושל דוכסות מילאנו, וב-30 ביולי 1741 הוא מת ונקבר בווינה.

קישורים חיצוניים
----------------

ויקישיתוף מדיה וקבצים בנושא **ויריך פיליפ פון דאון** בוויקישיתוף

הערות שוליים
------------

1. ↑  Zedinger, R. (2000). Die Verwaltung der Österreichischen Niederlande in Wien (1714 - 1795), Böhlau Verlag, p. 141-142.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb120038936 (data)
* GND: 137373260
* ISNI: 0000 0000 5557 941X
* LCCN: n85278050
* NKC: ola2014832932
* NTA: 343289636
* SUDOC: 087181452
* VIAF: 50677553
* WorldCat: lccn-n85278050

 |
לוגו חברת "מוראטי"
**מוראטי 500 קופה** (באיטלקית: **Moretti 500 Coupé**) היא מכונית קופה קטנה, 2 דלתות, אשר יוצרה על ידי חברת "מוראטי" האיטלקית בין השנים 1961–1969.

מוראטי 500 קופה
---------------

יוצרו 25,000 יחידות.

דגם ה-"מוראטי 500 קופה" התבסס על דגם פיאט 500, שיוצר על ידי חברת פיאט.

דגם ה-"מוראטי 500 קופה" הוצג לראשונה בסלון המכוניות של טורינו בשנת 1960.

בשנת 1969 מחירו של דגם ה-"מוראטי 500 קופה" עמד על 745,000 לירטות איטלקיות. מחירו של דגם ה-"595 SS Coupé" עמד על 895,000 לירטות איטלקיות.

סדרות "מורטי 500 קופה"
----------------------

* Moretti 500 Coupé
* Moretti 500 / 595 SS Coupé Serie-2 (יוצר בין השנים 1964-1969)

חברת "מוראטי"
-------------

חברת "מוראטי" (באיטלקית" "Moretti S.p.A") הייתה חברה איטלקית קטנה לייצור מכוניות, ואופנועים, אשר נוסדה על ידי "Giovanni Moretti". החברה התמקדה בייצור מכוניות בתצורות, 2 דלתות : קופה וספורט. 

חברת "מוראטי" פעלה בין השנים 1926–1989 בעיר טורינו איטליה. דגמי החברה התבססו על דגמי חברת פיאט, אלפא רומיאו ו- מזראטי.

בשנת 1964 ייצרה חברת "מוראטי" 1,500 מכוניות. שטח המפעל בטורינו השתרע על כ- 9,000 מ"ר, לחברה היו 145 עובדים (120 פועלי ייצור ו- 25 אנשי מנהלה).

ראו גם
------

* פיאט 500
* פיאט 128 מוראטי רודסטר

לקריאה נוספת
------------

* פיאט 500 מוראטי-ספורט-קופה(הקישור אינו פעיל) Tiny Racer – 1968 Fiat 500) Moretti Sport Coupe)

קישורים חיצוניים
----------------

ויקישיתוף מדיה וקבצים בנושא **מוראטי 500 קופה** בוויקישיתוף
* מוראטי 500 קופה - תמונות (moretti-cars.net: 500)

הערות שוליים
------------

1. ↑  מוראטי 500 קופה1960 Fiat 500 Coupe (Moretti) - Studios - Carstyling.ru
2. ↑  מוראטי 500 קופהMoretti 500 Coupé
**מור קארואי** (במקור **מוריץ צוקרמן**, בהונגרית: **Károlyi Mór**, סנטש, 1 במרץ 1865 – מאי 1945) היה רופא שיניים בעל שם עולמי הונגרי-יהודי, מייסד התאוריה על שמו (אפקט קארואי). נספה בשואה. הוא דודו של פטר אדלר, אף הוא רופא שיניים, פרופסור באוניברסיטה.

ביוגרפיה
--------

קארואי נולד במשפחה יהודית כבנם של קלמן צוקרמן ומריה זוננפלד. הוא שינה את שם משפחתו לקארואי בשנת 1883. את התואר ברפואה קיבל באוניברסיטת בודפשט בשנת 1889. משנת 1890 עד 1938 הוא עבד בווינה: במשך זמן קצר כעוזר הוראה במכון לרפואת שיניים באוניברסיטה ולאחר מכן כרופא פרטי. הוא חזר לעיר מולדתו סנטש בשנת 1938 לאחר האנשלוס (סיפוח אוסטריה על ידי גרמניה הנאצית) גורש למחנה ריכוז בשנת 1944 ; נפטר בימי שחרור מחנה הריכוז טרזיינשטט (טרזין) .

אפקט קארואי
-----------

לשמו קשורה ונקראת התיאוריה כי שמחלות חניכיים נובעות מעומס יתר על השניים. קארואי הציע ליטוש שיניים בעומס יתר והתקנת מכשיר ללבישה בלילה להקטנת העומס.

לקריאה נוספת
------------

* לקסיקון ביוגרפי הונגרי

ראו גם
------

* György Huszár: The Life and Theory of Mór Károlyi (Dental Review, 1959, no ).

הערות שוליים
------------

1. ↑  "Születési bejegyzése a szentesi izraelita hitközség születési akv. 9/1865. folyószáma alatt".
2. ↑  Az engedélyt tartalmazó BM rendelet száma/évszáma: 3268/1883. Forrás: Névváltoztatási kimutatások 1883. év 30. oldal 18. sor.
אין תמונה חופשית
הרב **פנחס אליהו רוטנברג** **מפילץ** (נכתב ביידיש ראטענבערג, היה מכונה רבי **פינטשע**), (תק"פ - תרס"ג) היה רבה של פילץ, שבפולין, אחיינו של מייסד חסידות גור, רבי יצחק מאיר אלתר.

ביוגרפיה
--------

נולד לרבי יעקב יוסף, (אחיו הצעיר של רבי יצחק מאיר), בערך בשנת תק"פ בעיר יאנוב, מחוז לובלין. עוד בהיותו נער צעיר יצא שמו כילד חריף וכמתמיד גדול. בהיותו כבן שש הביא אותו אביו לקבל ברכה מרבי שמחה בונים מפשיסחה שכבר לא ראה באותם ימים. החסידים עברו לקבל ברכת שלום עליכם, וכשהגיע הילד לפניו, שאלו רבי בונם: ילד, מדוע אינך נותן לי שלום? אמר הילד: אם הרבי לא רואה, כיצד הוא יודע הוא שלא נתתי לו שלום? הרבי נהנה מחריפותו. לעת זקנותו כשאיבד את ראיתו, תלה את סיבת הדבר בחוצפתו לרבי.

בהגיעו לפרקו נשא לאישה את דבורה בתו של רבי אליעזר פצנובסקי מפיעטרקוב, שהיה נקרא: 'פאטשינובער רב'. (למרות שלא כיהן בפועל ברבנות, היה נקרא כך על שם אביו רבי שלמה, שהיה אב"ד פצאנוב). היה סמוך על שולחן חותנו העשיר ונסע משם לקוצק. היה קרוב מאוד לדודו החידושי הרי"מ ולמד אצלו גם לפני שנהיה לאדמו"ר. נסע עמו לבקר את צדיקי אותו הדור ביניהם רבי ישראל פרידמן מרוז'ין. היה בעת יציאת הנשמה של דודו שהתייחס אליו כאל בנו. לאחר פטירתו נסע אל רבי חנוך הניך הכהן לוין מאלכסנדר, ולאחר פטירתו (בשנת תר"ל), הפך לחסיד של בנו של בן דודו השפת אמת אף שהיה צעיר ממנו בשנים רבות.

### פטירתו וקברו

ביום שלישי של חול המועד פסח בשנת תרס"ג נפטר, ונקבר בעיר בה כיהן כרב במשך עשרים שנה.

שנים רבות לא הצליחו למצוא את קברו בבית הקברות בפילץ. שנה אחת נסעה חבורה של חסידי גור ושוב חיפשו את הקבר, לאחר בירורים אצל תושבי המקום, אודות קברו של ה'ראבין', אמר להם אחד התושבים שהוא יודע היכן המקום ולקחם לשם. המציבה שלו ושל זוגתו היו מונחים על מקום הקבר בצורה הפוכה. המקומי הסביר שבזמן מלחמת העולם השנייה רצו התושבים להציל את הקברים מביזיון והפכו אותם על מנת שאף אחד לא יטרח לנגוע בם וכך זה נשאר. משהפכו את המציבות נתגלה הכיתוב על מצבותיהם והחסידים הקימו מחדש את המציבות.

ראו גם
------

דוד אברהם מנדלבוים - ספר דברי תורה ותולדות, באוצר החכמה.
כפר סכוונינגן בחלק מפנורמה מסדאך
**פנורמת מסדאך** (בהולנדית: **Panorama Mesdag**) היא ציור פנורמה שמוצג בעיר האג שבהולנד. הפנורמה צוירה על ידי הצייר הנדריק וילם מסדאך ונקראה על שמו. הפנורמה היא ציור ציקלורמה בגובה של 14 מטרים, עם קוטר של 40 מטרים, והיקף של 120 מטרים.

המקום שבו מוצגת הפנורמה מדמה אשליה אופטית שגורמת לצופה להרגיש שהוא עומד על דיונת חול שצופה לים, לחופים ולכפר האג בסוף המאה ה-19. בקדמת הציור, קרוב לצופה, יש שטח של קרקע מזויפת מחול שמשפרת את אלמנט האשליה, בכך שהיא מסתירה את תחתית הציור ומאפשרת תחושת עומק. למקום יש תקרה (הנחווית כסככה), שאינה מאפשרת לראות את הקצה העליון של הציור, ובכך מוסיפה לתחושת השהייה במציאות חליפית ולא מול תמונה.

האמן הנדריק מסדאך היה צייר ימי שלמד בבית הספר האג. ב-1880 ביקשה ממסדאך חברה בלגית לצייר את הפנורמה. בעזרת אשתו וכמה מתלמידיו, הפנורמה הושלמה בשנת 1881. אך הפופולריות של פנורמות דעכה באותה תקופה, והחברה הבלגית פשטה רגל בשנת 1886. מסדאך היה מוכרח לרכוש את הפנורמה, ולספוג את ההפסד הכספי מכיסו.

כיום, פנורמת מסדאך היא הפנורמה העתיקה ביותר ששרדה, וממוקמת במקומה המקורי.

ראו גם
------

* הפנורמה של בורבקי

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **פנורמת מסדאך** |

* 

* אתר האינטרנט הרשמי של פנורמת מסדאך
* אתר פנורמה מסדאך (אנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 97050239
* BnF: cb13190646k (data)
* GND: 16129365-7
* LCCN: nr97017072
* SUDOC: 035456434
* ULAN: 500307440
* VIAF: 172862424
* WorldCat: lccn-nr97017072

 |
**איי גלורייז** (בצרפתית: **Îles Glorieuses**) הם שני איים טרופיים בשטח כולל של 7 קמ"ר בצפון מדגסקר. האי לא מיושב וכל שטחו מוגדר שמורת טבע. הוא מהווה טריטוריה צרפתית, כחלק מאיי אפארסה אך למדגסקר דרישת שליטה על האיים.

גאוגרפיה
--------

איי גלורייז נמצאים בצפון מצר מוזמביק בצפון מדגסקר. הארכיפלג הוא אטול שנוצר בשונית אלמוגים שמקיפה לגונה. המבנה מוארך מצפון מזרח לדרום מערב. את המבנה מחלקים לשלושה חלקים עיקריים: בנקודה הדרום מערבית נמצא האי המרכזי, האי גראן גלורייז. שונית אלמוגית שנקראת רוש ור שנמשכת מהאי גראן גלורייז לכיוון צפון מזרח. בקצה הצפוני, כ-8 ק"מ בצפון מזרח האי גראן גלורייז נמצא האי איל די ליס (île du Lys). האיים שטוחים והנקודה הגבוהה ביותר נמצאת באי גראן גלורייז וגובהה 12 מטר מעל לגובה פני הים.

האיים מורכבים מדיונות ושטחים חוליים מאבן גיר שבמקור היו אלמוגים. הצומח מורכב בעיקר מקזוארינה שבטבטית ודקל הקוקוס. החי באיים מורכב מעופות ימיים בעיקר מהסוג שחפית שמקננים באיים ומדולפינים שנמצאים בלגונה. באי לא חיו בני אדם מעולם והמבנים היחידים מעשה ידי אדם הם מסלול טיסה ותחנה מטאורולוגית במערב מסלול הטיסה באי גראן גלורייז.

האנשים היחידים שמגיעים לאיים הם חוקרים ואנשי צבא מ-Forces armées de la zone sud de l'océan Indien (הכוחות המזוינים של האזור הדרומי של האונייקוס ההודי) מצבא צרפת שתפקידו לוודא שריבונות צרפת באיים שבין ראוניון למיוט לא מופרים על ידי אף אחד.

היסטוריה
--------

ככל הנראה האנשים הראשונים שהגיעו לאי היו יורדי ים מלגשים או ערבים שהגיעו לאיים במאה השביעית. האירופאי הראשון שידוע שהגיע לאיים היה איפוליט קאלטו (Hippolyte Caltaux) מראוניון שסחר עם מדגסקר ב-1878. הוא מבקש אישור להחזיק באיים משר הקולוניות הצרפתי שמאשר לו להחזיק באיים. קאלטו מעניק לאיים את שמם לזכר מהפכת יולי 1830 שנקראה Trois Glorieuses (שלושת ימי התהילה). הוא מבקר באיים למרות נוכחות מוגברת באזור של הצי המלכותי הבריטי ובשנת 1885 הוא מתחיל לשתול באי דקלי קוקוס. צרפת משאירה לקאלטו לנהל את האי עד שהיא תופסת את האי על ידי רב החובל של האונייה פרימוגה (Primauguet) ב-23 באוגוסט 1892. השלטון על האיים קושר לקולוניית מיוט שלוש שנים מאוחר יותר. ב-1912 עברה לקולוניית מדגסקר יחד עם כל ארכיפלג קומורו.

ב-1955 החלה הקמת תחנה מטאורולוגית באי גראן גלורייז שהחלה לפעול בשנת 1959 ושנה לאחר מכן הופעלה בצורה אוטומטית. התחנה מהווה חלק ממערך תחנות מטרואולוגיות שמטרתם לחזות ציקלון טרופי. תחנה זו משמשת לאזהרת התושבים בצפון מדגסקר ובארכיפלג קומורו. התחנה מסייעת גם לניווט הימי ולניווט האווירי בקווים ג'יבוטי-מדגסקר וקניה-מאוריציוס.

בשנת 1960 האיים מנותקים מקולוניית מדגסקר ועוברים לאחריות השר של צרפת מעבר לים (*Ministère des Outre-mer*), כאשר בפועל מנוהלים על ידי המושל של ראוניון. מדגסקר לא הסכימה לניתוק הזה ומאז יש לה דרישה טריטוריאלית על האיים. משנת 2007 הם עוברים להיות תחת הארצות הדרומיות והאנטארקטיות של צרפת.

קישורים חיצוניים
----------------

ויקישיתוף מדיה וקבצים בנושא **איי גלורייז** בוויקישיתוף

הערות שוליים
------------

1. 1 2  מידע על איי גלורייז מאתר הרשמי של הארצות הדרומיות והאנטארקטיות של צרפת

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 152615849
* WorldCat (עם VIAF): 152615849

 |
התחנה הצ'יליאנית באי גונסלו. ניתן לראות בנקודה הגבוהה ביותר את המגדלור של האי
**איי דייגו ראמירס** (בספרדית: **Islas Diego Ramírez**) היא קבוצה קטנה של איים בקצה הדרומי של צ'ילה, כ-105 ק"מ דרומית-מערבית לכף הורן ו-93 ק"מ דרומית-דרומית-מזרחית לאיי אילדפונסו, הנמשכת לאורך 8 ק"מ מצפון לדרום. האיים מתחלקים לקבוצה צפונית קטנה יותר, של שישה איונים, וקבוצה דרומית גדולה יותר, וביניהן מעבר ברוחב 3 ק"מ. שני האיים הגדולים ביותר, האי ברתולומה והאי גונסלו, נמצאים שניהם בקבוצה הדרומית. האיים מכילים את צוקי החוף הקיצוניים של יבשת דרום אמריקה. האי אגילה (Islote Águila), היבשה הדרומית בקבוצה, שוכן ב-"9'56°32 דרום.

אוניות קרוז עוברות שם מדי פעם בדרכן אל אנטארקטיקה וממנה.

האיים הם אתר קינון חשוב למספר רב של ציפורי ים דרומיות, בהן אלבטרוס שחור-גבות, אלבטרוס לבן-כיפה, אלבטרוס אפור-ראש, פינגווין הסלעים ויסעור דרומי ענק.

היסטוריה
--------

האיים נצפו לראשונה ב-12 בפברואר 1619 על ידי משלחת גארסייה דה נודאל, ונקראו על שם קוסמוגרף המשלחת, דייגו ראמירס דה ארייאנו.
הם הוגדרו כמסת היבשה הדרומית ביותר שצוינה במפה בזמן ההוא, והחזיקו בתואר למשך 156 שנים, עד גילוי איי סנדוויץ' הדרומיים ב-1775.

ב-1892 החכירה ממשלת צ'ילה את האיים לפדרו פבלו בנאווידס לשם דייג, ובתנאי שיבנה שם מגדלור, נמל ובית ספר. בהמשך הועברה החכירה לקניגסוורתר ופאזינוביץ'.

הצי הצ'יליאני הקים ב-1957 תחנה מטאורולוגית מעל קאלטה קונדל, מפרצון בצדו הצפון-מזרחי של האי גונסלו, והוא מחדש את ציודה פעמים אחדות בשנה. זה המוצב המיושב הדרומי ביותר של דרום-אמריקה (כולל איים), גם אם איי סנדוויץ' הדרומיים נחשבים לחלק מדרום-אמריקה, משום שהתחנה הארגנטינאית על האי תיולי פורקה ביוני 1982 (כתוצאה ממלחמת פוקלנד). המוצב הדרומי השני בסדר המרחקים שיש בו נוכחות אנושית והשייך לדרום-אמריקה הוא המגדלור בכף הורן.

אקלים
-----

| **אקלים באיי דייגו ראמירס** |
| --- |
| חודש | ינואר | פברואר | מרץ | אפריל | מאי | יוני | יולי | אוגוסט | ספטמבר | אוקטובר | נובמבר | דצמבר | שנה |
| טמפרטורה יומית מרבית ממוצעת (C°) | 14.7 | 14.4 | 12.8 | 9.8 | 6.4 | 4.2 | 3.7 | 5.3 | 7.9 | 10.6 | 12.5 | 14.1 | 9.7 |
| טמפרטורה יומית מזערית ממוצעת (C°) | 6.5 | 6.2 | 5.0 | 3.2 | 1.0 | −0.7 | −1.1 | −1.0 | 1.0 | 2.6 | 4.4 | 5.7 | 2.7 |
| משקעים ממוצעים (מ"מ) | 126.0 | 135.3 | 137.4 | 134.4 | 107.4 | 109.4 | 107.6 | 97.7 | 100.0 | 93.7 | 99.3 | 119.3 | 1,367.5 |
| מקור: מטאורולוחיה אינטראקטיבה |

קישורים חיצוניים
----------------

ויקישיתוף מדיה וקבצים בנושא **איי דייגו ראמירס** בוויקישיתוף

הערות שוליים
------------

1. ↑  Progress in Conservation of the Subantarctic Islands*, p. 107. The World Conservation Union. מסת"ב 2-8317-0257-7*
2. ↑  גיליסאסטי ודומינגס,*Historia de las Relaciones Exteriores de Chile, Arbritaje británico de 1899-1903* עורך אנדרס בלו, 1968, סנטיאגו דה צ'ילה, עמ' 93
3. ↑  מידע קלימטולוגי של תחנות צ'יליאניות - דרום צ'ילה (בספרדית).

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315529495
* WorldCat (עם VIAF): 315529495

 |
משחק **הנעלמים, או "20 מי יודע"** הוא משחק שאלות מקובל. בישראל ניהל את המשחק שמואל רוזן מדי שבת ברדיו. חברים, בני משפחה וכל קבוצת אנשים בכל הרכב יכולים לשחק במשחק השאלות, שאחת מגרסאותיו מתנהלת כדלקמן:

* אחד מהקבוצה יוצא מן החדר וממתין בחוץ עד שמזמינים אותו לחזור.
* בזמן היעדרו, מסכמים שאר המשתתפים על הנעלם - מילה או צירוף מילים מקובל, מושג, מונח, שם עצם וכו'.
* השואל חוזר ומתחיל להציג שאלות לאנשי הקבוצה, לפי כל סדר הרצוי לו. אין חובה לשאול את כולם. יש לנסח את השאלות כך, שאפשר יהיה לענות עליהן ב"כן" ו"לא" בלבד. שאלה שאינה מנוסחת כך לא תיענה ויש לנסחה מחדש.
* אין שאלות מחייבות, אך מקובל להתחיל בסדרת סיווג ראשונית, בנוסח תרשים זרימה מילולי:

האם זה עצם מוחשי? אם כן, ממשיכים בכיוון זה -
האם הוא חי?
צומח?
דומם?
אם התשובה הייתה "לא", הרי שמדובר במופשט, וכאן מתחילה סדרת שאלות חדשה.
האם זה מושג?
צירוף מילים?
מונח באקטואליה?
וכן הלאה.
כל תשובה מובילה לכיוון מוגדר, ואם מציגים את השאלות בתבונה וחסכנות, יש סיכוי להגיע לתשובה הנכונה במסגרת 20 שאלות. יש להיזהר מבזבוז שאלות-סרק (אם נאמר שהנעלם איננו מוחשי, ברור שאיננו חי או דומם, למשל). אם התשובה היא שמדובר בצומח, למשל, אפשר לשאול אם מדובר בצמח מסוים (נניח, הצמח שבעציץ בפינת החדר). אם לא, אפשר לשאול אם זה עץ, אם זה סוג מסוים של עץ, אם זה עץ בעל תכונות מיוחדות, וכן הלאה.

משחק הנעלמים טוב גם למצבים, המחייבים תעסוקה בתנאים מגבילים - בנסיעה ארוכה, בשעת המתנה וכדומה. 
המשתתפים יכולים לוותר על הגבלת 20 השאלות, להרחיב אותה או לקבוע הגבלת זמן במקומה. חשוב לוודא שאופי השאלות ורמתן מותאמים לגיל הנשאל ולרמת הידע וההתמצאות שלו.

קיימת גרסה אחרת למשחק בשם "חי, צומח, דומם?" בה השאלה הפותחת היא (כצפוי): "האם זה חי, צומח או דומם?" והמשיב עונה בהתאם. כל שאר השאלות הן שאלות כן ולא בלבד.

משחקים אלה משמשים לעיתים בסיס למבחן טיורינג בהן נבחנת יכולתו של מחשב לנחש את המושג תוך 20 שאלות. מספר משחקים כאלה עלו לאינטרנט ובנויים כך שיוכלו ללמוד מתשובות הגולשים. משחק אינטרנט בשם אקינטור (הג'יני) בו על הג'יני לנחש באמצעות 20 שאלות על איזה אישיות או דמות חשב השחקן זכה לפופולריות גדולה. הג'יני לומד מתשובות השחקן ומעדכן בהתאם את מסד הנתונים שלו. אם הג'יני נכשל, הוא מבקש מהשחקן שיגלה לו את התשובה ומוסיף אותה למאגר הנתונים שלו.

קישורים חיצוניים
----------------

* נעלמים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558420705171
* LCCN: sh85139026

 |
דגל האיטי
**יום הדגל של האיטי** הוא חג בהאיטי הנחגג ב-18 במאי.

ב-18 במאי 1803 נוצר הדגל הראשון של האיטי על ידי ז'אן-ז'אק דסאלין, לקראת סוף מרד העבדים בהאיטי.

בשנת 2020, חגיגות יום הדגל של האיטי בוטלו עקב מגפת הקורונה, ובמקומות רבים בעולם, במקום פסטיבלים ומצעדים, רק הונף דגל האיטי.

בארצות הברית
------------

החג נחגג בערים רבות בארצות הברית המונות תושבים מהאיטי.

ביום ראשון האחרון של חודש מאי, נערך מצעד לאורך שדרות נוסטרנד בניו יורק, לכבוד יום הדגל של האיטי. המצעד התחיל על ידי איגוד הקרנבל אמריקני-האיטי בשנת 2002.

חודש מאי בעיר בוסטון, הוא חודש מורשת האיטי, בו מנציחים את מרד העבדים בהאיטי ואת עצמאות האיטי.

ראו גם
------

* דגל האיטי
* סמל האיטי
* המנון האיטי

הערות שוליים
------------

1. 1 2 3 4 5  Haitian Flag Day, TheFreeDictionary.com
2. 1 2 3  Sheri-Kae McLeod, Happy Haitian Flag Day 2020, Caribbean News, ‏18 במאי 2020 (באנגלית)
3. ↑  Andrea Melton For the Pharos-Tribune, Haitian Flag Day celebration canceled, Pharos-Tribune (באנגלית)
4. ↑  North Miami celebrates Haitian Flag Day (באנגלית)
בית שלם ומאחוריו מהדהד בית האונייה
**בית שמעון לוי**, הידוע יותר כ**בית האונייה**, הוא בניין מגורים בשכונת נווה שאנן בדרום תל אביב הנמצא ברחוב לבנדה 56 בפינת הרחובות המסגר והרכבת.

היסטוריה
--------

המבנה הוא אחד מבנייניה הידועים ביותר של העיר הלבנה של תל אביב, הן בשל מאפייניו והן בשל מיקומו יוצא הדופן. הבניין תוכנן על ידי האדריכל אריה כהן שתכנן מבנים דומים בסגנון הבינלאומי בסביבת שכונת נווה שאנן, דוגמת בית קלמרו בראש פינה 26 ובית שלם בראש פינה 28 שיחד מייצרים את אחד ממקבצי הסגנון המפורסמים בעיר. 

הבניין נבנה בשנים 1934–1935 על ידי הקבלן שמעון חמדי-לוי. המבנה שוכן על גבעה קטנה שבעבר ירדה לנחל איילון ולאורכה עברה מסילת הרכבת יפו–ירושלים וכיום הוא צופה אל מחלף לה גוארדיה של נתיבי איילון. צורת המגרש שעליו נבנה היא משולש בעל זווית חדה מאוד יחסית ובשל כך נבנה בצורה ייחודית זו: חזית צרה ומתעגלת בפינה החדה, שתי חזיתות ארוכות כמעט מקבילות לאורך הבניין וחזית אחורית מעט צרה פחות מהקדמית. צורה זו, המזכירה חרטום של אונייה, העניקה לבניין את כינויו.

התוכניות המקוריות לבניין הוגשו לעירייה לאישור בתחילת 1935. התוכניות (שלא שרדו) הציגו בניין בן שלוש קומות. אף על פי שתוכניות הבניין לא אושרו, הבנייה הסתיימה בתוך חודשים ספורים. באותה תקופה נהגו לבנות בתל אביב בתים בני שלוש או ארבע קומות (בהתאם לחוק עזר עירוני), אולם בית האונייה התנשא לגובה של שש קומות.
שנה אחר כך דרשו פקחי העירייה משמעון לוי להרוס את הקומות העליונות והוגשה תביעה נגדו. אך, לאחר משא ומתן בין שמעון לבין ראש העיר מאיר דיזנגוף, הוחלט להותיר את המבנה במתכונתו הנוכחית.

הבניין מרוחק יחסית מאזור מרכז תל אביב שבו מרוכזים רוב בנייני העיר הלבנה, ומיקומו בקצה שכונת נווה שאנן וקרוב לאיילון הוא אחת הסיבות שהפך לבולט במיוחד. ממדיו הצרים והארוכים של הבית, בהם תוכנית הבניין מאפשרת קיומן של דירות נוחות וגרעין מדרגות אחד, הופכים אותו לייחודי מבחינה אדריכלית. משום גובהו הרב שימש גג הבית תצפית לאנשי ההגנה. לפי דן יהב, בספרו "תל אביב-יפו עיר החלומות", הערבים נהגו לפרסם את תמונת הבית בכרזות תעמולה המסבירות את "שאיפות ההשתלטות של היהודים הבונים מבצרי ענק".

במשך שנים רבות פעל בקומת הקרקע של הבניין מועדון "הבולדוג". בקומה העליונה תוכנן בית כנסת שפעל בשנותיו הראשונות של הבניין.

על אף שהבניין מוכרז כמבנה לשימור, הוא סבל שנים רבות מהזנחה שפגעה במבנה ובחזותו האסתטית. בסוף שנת 2007 עבר הבניין שיפוץ חיצוני, אך עד מהרה התדרדרה שוב חזותו.עם זאת, רבים מפרטי הבניין המקוריים נותרו באתר ובמיוחד אלה המצויים בחדר המדרגות וכוללים ריצוף, מדרגות, מעקה ברזל וחלון אנכי המלווה את חדר המדרגות לכל גובהו.

מודל בקנה מידה של 1:25 הנציח את בית האונייה גם באתר מיני ישראל.

גלריית תמונות
-------------

* בית האונייה בימי זוהרובית האונייה בימי זוהרו
* 
* חזיתו המערבית של הבניין, בשנת 2008 לאחר ששופצהחזיתו המערבית של הבניין, בשנת 2008 לאחר ששופצה
* החזית הצרה לעומת האחורית הרחבה מעט יותרהחזית הצרה לעומת האחורית הרחבה מעט יותר
* חדר המדרגותחדר המדרגות

קישורים חיצוניים
----------------

ויקישיתוף מדיה וקבצים בנושא **בית האונייה** בוויקישיתוף

|  |
| --- |
| 
**עיינו גם:**

**בגלריית "העיר הלבנה" בפורטל תל אביב-יפו**
 |

* בית לוי (האנייה), באתר ארטלוג
* תמונת הבניין (אורכב 17.10.2007 בארכיון Wayback Machine), באתר של אריה סבינסקי
* כתבה על העיר הלבנה, בחדשות אוניברסיטת תל אביב, סתיו 2004
* מיכאל יעקובסון: סיבוב בבית האונייה בלבנדה 56, באתר 'חלון אחורי', 11 ביוני 2019
**תומאס פרנקלין דאפי** (באנגלית: **Thomas F. Duffy**; נולד ב-9 בנובמבר 1955) הוא שחקן קולנוע, סופר, מוזיקאי ואתלט אמריקאי.

ביוגרפיה
--------

הוא נולד בנובמבר 1955 בניוארק, ניו ג'רזי וגדל בוודברידג'. בלימודים בתיכון וודברידג' השתתף במשחקי כדורגל, הוקי קרח וטניס וגם למד מוזיקה. הוא נרשם לאוניברסיטת אוהיו ללימודי משפטים אך בחר לעסוק יותר במשחק הוקי ובתיאטרון. הוא הופיע לראשונה ב-1979 בתיאטרון הקיץ "Monomoy Theater" שבקייפ קוד.

קריירה
------

ב-1980 הוא הגיע לראשונה להוליווד וצורף לפרק בסדרה "CHiPs" אך לבסוף לא השתתף בצילומים. לאחר שיושב ראש מחלקת התיאטרון ביקש ממנו לבחור בין לימודי משחק להוקי הוא בחר להמשיך לשחק. סרטו הראשון יצא ב-1982 ב"Death Wish II" בתור צ'ארלס נירוואנה, למרות שהשתתף גם בסרט הספורט הדוקודרמטי "Miracle on Ice".

לאורך שנות ה-90 היה פעיל במספר סרטים וסדרות טלוויזיה ממגוון סדרות, בעיקר כשחקן אופי. ב-1987 שיחק במקגייוור את קורי.

ב-1992 שיחק בסדרה אגדות מעולם המסתורין כדפוטי וילסון. באותה שנה שיחק ב"מלכי הממבו". צילומיו לסרט נקטעו בעת שאביו נהרג מנהג שיכור. אחותו גם נהרגה מפגיעת נהר שיכור ב-1990.

ב-1994 דאפי שיחק בסרט "זאב" של מייק ניקולס בתפקיד טום. באותה שנה שיחק בסרט הפשע "נהר הפרא". בשנה שלאחריה השתתף בסדרת הטלוויזיה "שיקגו הופ" בתור ראלף קינג, ובסרט הטלוויזיה "ננס לבן", ששודר ברשת FOX. 

ב-1996 שיחק בסרט הפעולה של רולנד אמריך "היום השלישי".

ב-1997 הופיע בסרטו המצליח של סטיבן ספילברג פארק היורה: העולם האבוד בתור ד"ר רוברט ברוק.

ב-1999 השתתף בסדרה NYPD Blue והופיע בסדרה תיקים באפלה.

ב-2002 הופיע בסדרתו של הסופר מייקל קרייטון ER בתור הבלש הנדרסון.

ב-2005 השתתף בסדרה ללא עקבות ושנה לאחר מכן השתתף בסרט האסונות מגדלי התאומים של אוליבר סטון.

ב-2009 השתתף בסדרה הקומית מקום טוב באמצע ושנה לאחר מכן הופיע בסדרת-הבת של חוק וסדר: חוק וסדר: לוס אנג'לס בתפקיד פרופסור מיי ווילקוקס.

ב-2011 הופיע בחסרי בושה בתור טומי. באותה שנה השתתף בסרט של ג'יי ג'יי אברהמס סופר 8.

קישורים חיצוניים
----------------

* תומאס פ. דאפי, במסד הנתונים הקולנועיים IMDb (באנגלית)
* תומאס פ. דאפי, במסד הנתונים הקולנועיים KinoPoisk (ברוסית)
**תומאס צורן** (בגרמנית: **Tomas Zorn**; נולד ב-16 בנובמבר 1986) הוא עסקן כדורגל ועורך דין גרמני. שימש כמנכ"ל מועדון ספרטק מוסקבה במשך שנה.

קריירה
------

בזמן שלמד משפטים באוניברסיטה החופשית של ברלין, צורן השיג את רישיון סוכן השחקנים מידי DFB בגיל 22 והחל לעבוד כסוכן שחקנים במקביל ללימודיו.

משנת 2009 עד 2019, תומאס צורן ניהל וייצג מספר רב של שחקני כדורגל בינלאומיים ברחבי העולם.

ב-14 במאי 2019 מונה תומאס צורן לתפקיד המנהל הכללי במועדון ספרטק מוסקבה עבורו עבד כצייד כישרונות מאז 2017. באוקטובר 2019, יזם את הבאתו של דומניקו טדסקו משאלקה 04 למשרת המאמן בספרטק מוסקבה. בנובמבר 2019 הסכים צורן על שיתוף פעולה הדוק יותר בין ספרטק מוסקבה למועדון ארצגבירגה אווה.

לקריאה נוספת
------------

* *Der Berliner Strippenzieher in Moskau*. 2019-11-17.

קישורים חיצוניים
----------------

ויקישיתוף מדיה וקבצים בנושא **תומאס צורן** בוויקישיתוף
* תומאס צורן, ברשת החברתית אינסטגרם
* פרופיל המאמן, באתר Transfermarkt
* תומאס צורן באתר sports.ru (ברוסית)

הערות שוליים
------------

1. ↑  *«Клубы из Германии постоянно спрашивают про Набиуллина». Агент, работающий с «Рубином», «Спартаком» и сборной*. 2017-03-08.
2. ↑  *Erzgebirge Aue kooperiert mit Moskau*. 2019-11-08.